**„VI. VÁROSAVATÓ KUPA”**

**AMATŐR FÉRFI MŰFÜVES KISPÁLYÁS LABDARÚGÓ BAJNOKSÁG JÁTÉKSZABÁLYAI**

**2019.**

**Játéktér és labda:** a játéktér20x40m, vonallal határolt rész. A vonal a játéktérhez tartozik. A labda 5-ös méretű. A játéktér borítása műfű.

**Mérkőzés időtartama:** A játékidő 2x12 perc 3 perc szünettel. A csapatok kötelesek a mérkőzés előtt 10 perccel megjelenni. A játékidőt a játékvezető futó órával méri, azt csak a játékidő leteltével állítja meg. Az esetleges sérülések, szabálytalanságok, időhúzás illetve más egyéb okok miatti hosszabbítás megítélése minden esetben a játékvezető döntési jogköre.

Ha egy csapat nem jelenik meg egy mérkőzésen, és azt előre nem jelezte, – a játékvezető és az ellenfél csapata 5 percet köteles várni a másik csapatra- azt követően A MEG NEM JELENT CSAPAT MINDEN EREDMÉNYÉT TÖRÖLJÜK.

**Játékosok száma:** A mérkőzést két csapat játssza, csapatonként 4 + 1 fővel, ezek közül az egyik kapus. Mérkőzés elkezdéséhez min. 3 fő szükséges, melyből egy fő kapus. Amennyiben valamelyik csapatnak 3 fő alá csökken a létszáma, abban az esetben a játékvezetők véget vetnek a mérkőzésnek.

Cserélni folyamatosan lehet. Előbb a lecserélt játékos hagyja el a játékteret, majd ezt követően lép pályára a becserélt játékos. A lecserélt játékosnak ugyanott kell elhagynia a játékteret, ahol a becserélt játékos pályára lép. A játékosok cseréje az oldalvonalnál kijelölt zónában történik.

**Felszerelés:** A csapatok törekedjenek, hogy egységes (egyszínű) szerelésben játszanak. Csak hernyótalpas (salak cipő) vagy teremcipőben lehet pályára lépni, amit a játékvezető mérkőzés előtt ellenőriz. Amennyiben a játékos stoplis cipőben lép pályára, a játékvezető felszólítására köteles elhagyni a pályát és átcserélnie a cipőjét. Ha a játékos megtagadja a pályaelhagyást, vagy a cipő cserét a játékvezető piros lappal kiállítja és a játékos a mérkőzés további részében már nem szerepelhet.

**A játék kezdete:** A mérkőzés kezdőrúgással kezdődik, melyből közvetlenül gól érhető el.

A játékvezető pénzfeldobással dönti el, hogy melyik csapat végzi el a kezdőrúgást. A sorsoláson nyertes csapat választhat, hogy az első félidőben melyik kapura támadjon, míg a másik csapat végzi el a mérkőzés kezdőrúgását. A második félidőben a sorsoláson győztes csapatot illeti meg a kezdőrúgás. A mérkőzés második félidejére a csapatok térfelet cserélnek.

A kezdőrúgást végző csapat ellenfelének játékosai legalább 3m-re vannak a labdától, amíg az játékba nem kerül. A játékvezető jelt ad a kezdésre és a labda akkor kerül játékba, ha azt elrúgták, és az előre elmozdul.

**A kapus játéka:** Kapusról is van szöglet. Ha a labda, játékban van, a kapus is lőhet gólt. Az ellenfélről az alapvonalon túljutott labdát a kapus csak kézzel hozhatja játékba, erre 6 másodperce van. Kapuskidobásból gól nem érhető el. A kapus a labdát a félpályán túlra is átdobhatja. A hazaadást és a saját játékosa által elvégzett oldalrúgást a kapus nem foghatja meg.

**Szabálytalanságok:** Becsúszás nincs!

A játékvezető 2 perces kiállítással (sárga lap nincs), vagy piros lap felmutatásával – egész mérkőzésre szóló kiállítással- bünteti a szabálytalanságokat. A piros lap automatikusan eltiltást jelent a következő mérkőzésről.

Súlyos, szándékos, sérülést okozó esetekben, vagy erőszakos cselekedet esetén, illetve durva vagy sértő kifejezések miatt a játékos(ok) több mérkőzésre is eltilthatók. A büntetés idejére a játékvezető tesz javaslatot az eset súlyossága alapján. A kirívó eseteket a szervező bizottság a mérkőzés után azonnal tárgyalja és a következő mérkőzésig meghozza döntését a játékos(ok) büntetéséről.

Szabadrúgásnál az ellenfél játékosai a labdától 5m-es távolságra tartózkodhatnak, melynek kimérését a támadó csapat kérheti, ha ez megtörtént a szabadrúgást csak a játékvezető sípszavára lehet elvégezni.

A szabálytalanságok megítélése általánosan a nagypályás szabályok szerint működnek.

**Szöglet, oldalberúgás:** A szögleteket a sarokpontról kell elvégezni. Az ellenfél 5 méteren belül nem állhat. Szögletből közvetlenül gól érhető el.

Az oldalvonalat elhagyó labdát csak berúgással lehet játékba hozni. Az ellenfél játékosainak a letett labdától legalább 5m-re kell állni. A rúgó játékos csak akkor érhet újra a labdához, ha azt már más is érintette. Oldalberúgásból közvetlenül gól nem érhető el.

**Büntető:** A labdát a hatos vonalra, egyenlő távolságra a két kapufától kell elhelyezni. A rúgást végző játékost egyértelműen azonosítani kell. A kapusnak a gólvonalon kell állni és előre a rúgás pillanatáig nem mozdulhat el. Oldalra a gólvonalon bármely irányban mozoghat. Minden más játékosnak a játéktéren belül, de a büntetőterületen kívül kell állnia a büntetőpont mögött legalább 5 m-re a labdától. A rúgást végző játékost nem szabad akadályozni.

Büntetőrúgás végrehajtására a félidők vagy a hosszabbítások bármelyik félidejének vége után is időt kell adni.